نشأة وتطور المسرح في مصر عبر العصور كهنة معبد أمون في مدينة طيبة في مصر القديمة عرفوا فن تشخيص الروايات والقصص الأدبية بصورة مدعومة بالشعر والموسيقى وأمام جمهور من الصفوة (الأمراء والنبلاء والحكام) ودا قبل مايتعرف في بلاد اليونان بقرون عديدة.؟ بيقول المؤرخ الأغريقي هيرودوت (ت 425 ق.م.) إن كهنة أمون كانوا بيعدوا ساحة المعبد المقدس في الأعياد والمناسبات الدينية لتقديم عروض تشخيصية، واحد فيهم بيقوم بدور إله الشر ست، وواحد تاني بيقوم بدور اوزيريس، وامرأة بتلعب دور أيزيس، وطفل بيقوم بدور حورس.. وبتكون العروض مدعمة بالموسيقى لتحفيز المشاهد وتخليه يتفاعل مع الحدث ويعيش معاه، كمان كانت بالملابس والمكياج اللي معروف بيه الشخصيات دي وبنشوفه في النقوش على جدران المقابر، يعني الكلام دا كان بيتم تقديمه لغاية عصر هيرودوت (تقريبا القرن الخامس قبل الميلاد) وبيؤكد دا الدكتور سليم حسن في موسوعة مصر القديمة، وكمان اكتشافات العالمان كورنتس 1932 وكورت 1938 اللي عثروا على برديات بتحوي نصوص مسرحية لعروض كانت من 40 مشهد، في صورة اقرب ماتكون للشعر لتصوير مأساة ايزيس وبحثها عن زوجها في كافة البلاد، وعرقلة الأله ست واللي بيحول دون إلتقاءهم سوا بشتى الصور (اللي هيا أسطورة ايزيس واوزيريس المعروفة) ودا بيؤكد ان الفراعنة عرفوا فن المسرح من ألاف السنين.